CIVIS lansează competiția de fotografii “How I See My Campus”

Pentru ediția de anul acesta a evenimentului Global CIVIS Days 2021, Universitatea Liberă din Bruxelles propune membrilor comunității CIVIS – studenți, cadre didactice, cercetători și personal administrativ – competiția How I See My Campus. Rezultatele acestei competiții vor fi prezentate într-o expoziție dedicată fotografiilor selectate.
Concursul de fotografii își propune să-i provoace pe membrii comunităților academice din cadrul CIVIS să capteze imagini inedite, perspective noi și unghiuri neașteptate ale universităților din care provin.
Astfel, persoanele interesate sunt rugate să trimită imagini care surprind frumusețea, originalitatea și unicitatea universităților lor, precum și mult-așteptatele momente de reîntâlnire ale comunității din care fac parte. Fotografiile pot include reprezentări ale unor locuri ascunse sau speciale din campus, decorațiuni notabile sau stranii sau orice alt aspect interesant, amuzant sau original al spațiilor universitare sau al vieții și interacțiunii în campus.
Fotografiile selectate (aproximativ 5 pentru fiecare universitate) vor constitui subiectul primei expoziții CIVIS, care va fi lansată odată cu deschiderea evenimentului Global CIVIS Days, la Bruxelles, pe 24 noiembrie 2021. Expoziția va fi ulterior itinerată în cadrul tuturor celor nouă universități membre.
Înscrierea în competiția “How I See My Campus”
[bookmark: _GoBack]Fiecare persoană poate înscrie cel mult 3 fotografii până la data de 18 octombrie 2021 la adresa contact@civis.eu urmând instrucțiunile de mai jos:
1. Titlul mesajului: “CIVIS 2021 Photo Contest”
2. Precizați în mesaj numele și statutul (student, profesor etc.) și universitatea de origine.
3. Denumirea și o scurtă descriere (max. 500 de caractere) a fiecărei fotografii, inclusiv locația (coordonatele GPS și descrierea locației) unde a fost realizată fiecare fotografie. Denumirea fotografiei trebuie să apară clar în titlul fișierului (ex. UB_01; UB_02 etc.)
4. Link-ul de download (de ex. WeTransfer sau orice altă platformă online similară).
5. Formularul de participare completat și formularul de consimțământ al persoanelor care apar în fotografie.
6. Utilizați adresa de e-mail instituțională.
Participanții ale căror fotografii vor fi selectate vor fi anunțați la începutul lunii noiembrie.
Criterii pentru fotografiile înscrise
Rezoluție: minimum 5 MP
Aspect Ratio: 1:1 / 5:4 / 4:3 / 3:2 / 5:3 / 16:9 / 3:1 (Landscape și Portrait)
Formate de fișiere: TIFF (de preferință) / JPEG / PNG / BMP (nu PSD sau RAW)
Dimensiunea fișierului: pentru orice fișier mai mare de 5 MB, sunteți rugați să trimiteți fișiere zip sau un link de descărcare.
Mai multe informații despre competiția “How I See My Campus” sunt disponibile aici.
Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.

